Агенцијата за заштита на правото на слободен пристап до информациите од јавен карактер согласно член 109 став 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од Д. К. од Скопје поднесена против Решение на ДМБУЦ „Илија Николовски – Луј“ - Скопје, по предметот Барање за пристап до информации од јавен карактер, на 08.04.2025 година го донесе следното

**Р Е Ш Е Н И Е**

1. Жалбата изјавена од Д. К. од Скопје поднесена против Решение на ДМБУЦ „Илија Николовски – Луј“ - Скопје бр.0302-78/5 од 14.03.2025 година, заведена во Агенцијата под бр.08-51 на 14.03.2025 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.0302-78/5 од 14.03.2025 година.

**О Б Р А З Л О Ж Е Н И Е**

Д. К. од Скопје, како што е наведено во Жалбата, на 31.12.2024 година поднелa Барање за пристап до информации од јавен карактер до ДМБУЦ „Илија Николовски – Луј“ - Скопје, со кое побаралa по е-маил да и се достави препис од следните информации:

„1. Сите Записници од одржани средби на Советот на родители на периодот од 01.01.2024 – 31.12.2024 година (комплетно, заедно со прикачените прилози: молби, приговори, одлуки, извештаи и сл.)

2. Записник од Советот на родители, одржан на ден 10.05.2021 г.

3. Записник од Советот на родители, одржан на 17.05.2021 г.

4. Записник од Советот на родители, одржан на ден 31.05.2021 г.

5. Листа со сите претставници – членови во Советот на родители за учебната 2024/2025г.“

Постапувајќи по ова Барање, Имателот на информации донел Решение бр.0302-78/2 од 27.01.2025 година. Решението не ги содржи елементите на решение превидени во Законот за општата управна постапка.

Незадоволен од наведеното Решение, Барателот на информации на 13.02.2025 година поднесе Жалба до Агенцијата, заведена во архивата на Агенцијата со бр.08-51. Агенцијата со електронски допис бр.08-51 од 14.02.2025 година, ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-51 од 27.02.2025 година со кое **ЈА УВАЖИ и му наложи на Имателот на информации да постапува** согласно одредбите од Законот за слободен пристап до информации од јавен карактер.

 Постапувајќи по Решението на Агенцијата, Имателот на информации на 14.03.2025 година по електронски пат до Агенцијата достави Решение бр.0302-78/5 од 14.03.2025 година со кое го уважува Барањето на Барателот. Во Решението е наведено дека: „Ви ја доставуваме информацијата: Прилог 1 Записник од одржан состанок на совет на родители на ден 12.02.2024 архивирано со деловоден број 0205-165/1 на 15.02.2024. Записник...0205-600/1 на 15.02.2024...молби нема, пригвовори нема...прилог 2, прилог 3, прилог 4-барањата се одбиваат....поради застареност на чување на документите во Архивата на ДМБУЦ Илија Николовски Луј-Скопје. Прилог 5. Записник од одржан состанок на совет на родители на 07.10.2024 ...поради заштита на правото на лични податоци, за кое не постои согласност од членовите на советот на родителите во ДМБУЦ Илија Николовски –Луј истите се избришани во дадените документи.“ Во прилог достави Листа на документарен материјал со рокови на негово чување за 2021 година на ДМБУЦ „Илија Николовски Луј“ бр.03.625/2 од 12.11.2020 година.

 Незадоволен од наведеното Решение, Барателот на информации не 28.03.2025 година до Агенцијата поднесе Жалба, заведена во Агенцијата под бр. 08-51. Во Жалбата е наведено: „Наведено е дека нема молби и нема приговори, но јас барам да ми ги достават сите прилози кон наведените записници...записниците се доставени во многу лоша копија, нечитки-не може да се прочита во голема мера содржината, бришени со коректор...“

Агенцијата, преку е-маил заведен со бр.08-51 од 28.03.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

 Имателот на информации на 02.04.2025 година по електронски пат до Агенцијата достави допис бр.0302-78/6 од 02.04.2025 година, во кој е наведено: „Ве информираме дека остануваме на податоците од Решението издадено на ден 14.03.2025 и целата документација што ја поседува ДМБУЦ „Илија Николовски Луј“ Скопје е доставена согласно законот за информации од јавен карактер. Училиштето не поседува друга документација наведена во жалбата. ..Сите записници од оддржани средби на советот на родители од 01.01.2024-31.12.2024 се доставени, наведени во Барање бр.1. Училиштето не располага со друга документација (прилози, молби, приговори, одлуки, решенија)...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението**  бр.0302-78/5 од 14.03.2025 година **на Имателот на информации го потврди**, поради следното:

По разгледувањето на Барањето, Жалбата, Решението на Имателот на информации и доставените докази од страна на Имателот на информации, Агенцијата констатира дека во конкретниот случај, Имателот на информации правилно постапил по Барањето на Барателот со донесување на Решение со кое Барањето се уважува и на Барател му се доставува соодветен одговор, односно врз основа на законско поништување на бараните документи со што не бил во можност на Барателот да му ги достави бараните информации.

Агенцијата му укажува на Барателот на информации дека, согласно член 3 став 1 алинеа 2 од Законот за слободен пристап до информации од јавен карактер “ информација од јавен карактер “е информација во која било форма што **ја создал или со која располага** имателот на информацијата согласно со неговите надлежности, поради што Имателот на информации не е должен да создава нова информација за да го задоволи Барателот во однос на неговото поднесено Барање на информации за слободен пристап до информации од јавен карактер.

Во конкретниот случај, Имателот на информации на Барателот му доставил соодветен одговор согласно своите надлежности. Агенцијата смета дека Имателот на информации правилно постапил по истото, односно ги доставил на Барателот информаците со кои располага.

Согласно член 21 став 2 од Законот за слободен пристап до информации од јавен карактер, имателот на информацијата, информацијата ја дава во бараната форма, освен ако бараната информација веќе постои во однапред пропишана форма и е поинаква форма од бараната, за што имателот на информацијата ја образложува причината за ваквиот начин на доставување.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**